# J E G Y Z Ő K Ö N Y V

**Készült:** Iszkaszentgyörgy Községi Önkormányzat Képviselő-testületének **2016. január 28-án** megtartott **rendes nyilvános** üléséről.

**Az ülés helye:** Községháza (Iszkaszentgyörgy, Kossuth tér 1.) I. emeleti tanácskozóterme

**Jelen vannak:**

**Gáll Attila polgármester**

**Kadlecsik Gabriella képviselő**

**Pallag Róbert képviselő**

**Szonn Ibolya képviselő**

**Tóth Károly képviselő**

**Validuda Ferenc képviselő (később érkezett)**

**Tanácskozási joggal: Kovács Edit jegyző**

**Távol maradt: Ampli Ferenc alpolgármester**

**Gáll Attila** **polgármester**

Köszöntötte a megjelenteket. Megállapította, hogy a Képviselő-testület ülése határozatképes, mivel a megválasztott **7 fő** képviselő közül **5 fő** képviselő jelen van.

Elmondta, hogy a képviselők az ülés anyagát előzőleg megkapták. Javasolta a napirend meghívó szerinti elfogadását.

*A Képviselő-testület 5 igen szavazattal – ellenszavazat és tartózkodás nélkül – a következő határozatot hozta:*

**Iszkaszentgyörgy Községi Önkormányzat Képviselő-testületének**

**1/2016. (I.28.) önkormányzati határozata**

***a képviselő-testület 2016. január 28-i nyilvános ülésének napirendjéről***

**Napirend:**

1. Beszámoló a polgármester 2015. évi munkájáról, az átruházott hatáskörök gyakorlásáról – a polgármester előterjesztésében
2. Beszámoló az IKSZT 2015. évi munkájáról, 2016. évi tervezett programok, rendezvények – IKSZT főreferens előterjesztésében
3. A Fejér Megyei Kormányhivatal törvényességi észrevételének megtárgyalása – a polgármester előterjesztésében
4. Tájékoztatás védőnői méhnyak szűrés bevezetéséről – a védőnő előterjesztésében
5. Árajánlat Iszkaszentgyörgy területén légvezeték kiváltás, földkábel tervezés és engedélyezés munkálatokra – a polgármester előterjesztésében
6. A köztisztviselők illetménykiegészítéséről szóló rendelet elfogadása – a jegyző előterjesztésében
7. A polgármester 2016. évi szabadságolási terve – a polgármester előterjesztésében
8. Egyebek

**NAPIRENDEK TÁRGYALÁSA**

1. **Beszámoló a polgármester 2015. évi munkájáról, az átruházott hatáskörök gyakorlásáról –** a polgármester előterjesztésében

**Gáll Attila polgármester**

Elmondja, hogy a szociális támogatások tekintetében kerültek a jogkörök átruházásra a polgármester hatáskörébe. Beszámolt arról, hogy összesen 981 924.- Ft-ot fordított az önkormányzat a szociális támogatásokra a 2015. év során. Megkérdezi, hogy az előterjesztésben foglaltakhoz van-e hozzászólás, vagy javaslat. Mivel hozzászólás, észrevétel nem volt, javasolja a beszámoló elfogadását.

*A Képviselő-testület 5 igen szavazattal – ellenszavazat és tartózkodás nélkül – a következő határozatot hozta:*

**Iszkaszentgyörgy Község Önkormányzat Képviselő-testületének**

**2/2016. (I.28.) önkormányzati határozata**

***a polgármester 2015. évi munkájáról, az átruházott hatáskörök gyakorlásáról szóló beszámoló elfogadásáról***

Iszkaszentgyörgy Község Önkormányzat Képviselő-testülete a polgármester 2015. évi munkájáról, az átruházott hatáskörök gyakorlásáról – elfogadta.

1. **Beszámoló az IKSZT 2015. évi munkájáról, 2016. évi tervezett programok, rendezvények** – IKSZT főreferens előterjesztésében

**Gáll Attila polgármester**

Megkéri Kadlecsik Gabriella IKSZT főreferenst, tartsa meg beszámolóját.

**Kadlecsik Gabriella IKSZT főreferens:**

Elmondja, hogy a 2015. évről a beszámolóját megkapták a képviselők, ahhoz csak annyit kíván hozzátenni, hogy a tavalyi évhez hasonlóan az állandó programokat az idén is folytatják, és 2016-ban kapcsolódnak a Finnugor Kulturális Főváros rendezvénysorozathoz.

**Gáll Attila polgármester**

Megköszöni Kadlecsik Gabriellának és munkatársainak az elmúlt évben végzett munkáját. A Finnugor Kulturális Fővárosi rendezvények kapcsán kiemeli, hogy a településről alkotott pozitív közvélemény egyre értékesebbé teszi lakóhelyünket, ezzel segíti a további fejlődést. Megemlíti, hogy a Doni Emléknapon az orosz katonák sírjánál az IKSZT munkatársai gyertyát gyújtottak, ezért a gesztusért az orosz nagykövet különmegbízottja köszönetet mondott. A kormány **Cs**aládi **O**tthonteremtő **K**edvezménye lehetővé teszi a fiatalok számára az otthonteremtés lehetőségét, a falu kedvező megítélése vonzó erő a letelepedni vágyóknak. Máris nagy az érdeklődés Iszkaszentgyörgyi eladó telkek iránt. Az új óvodai csoportszoba megépülése lehetővé teszi minél több szülőnek a gyermekek elhelyezését.

**Szonn Ibolya képviselő**

Mint iskolaigazgató, ő is köszöni Kadlecsik Gabriella munkáját. Elmondása szerint az iskolás gyerekek számára hónapról – hónapra biztosít megfelelő elfoglaltságot, tanulást segítő-, és kézműves foglalkozásokkal és szórakozási lehetőségekkel.

**Gáll Attila polgármester**

Javasolja az IKSZT beszámoló elfogadását.

*A Képviselő-testület 5 igen szavazattal – ellenszavazat és tartózkodás nélkül – a következő határozatot hozta:*

**Iszkaszentgyörgy Község Önkormányzat Képviselő-testületének**

**3/2016. (I.28.) önkormányzati határozata**

***az IKSZT 2015. évi munkájáról szóló beszámoló elfogadásáról***

Iszkaszentgyörgy Község Önkormányzat Képviselő-testülete az IKSZT 2015. évi munkájáról szóló beszámolót elfogadta.

***Validuda Ferenc az ülésre megérkezett, a képviselő-testület létszáma 6 fő.***

1. **A Fejér Megyei Kormányhivatal törvényességi észrevételének megtárgyalása** –a polgármester előterjesztésében

**Gáll Attila polgármester**

Megkéri jegyzőasszonyt, hogy a Kormányhivatal törvényességi észrevételeiről és azok megoldásairól számoljon be a Képviselő-testületnek.

**Kovács Edit jegyző**

Elmondja, hogy a hogy a törvényességi észrevételt tartalmazó levelet és az arra adott választ kiküldte a képviselőknek. Az észrevételek még arra az időszakra szólnak, amikor az előző jegyző nyugdíj előtti idejét töltötte, így szabadság miatt elég sokat volt távol. Az aljegyző is ebben az időszakban ment el másik önkormányzathoz, emiatt történhetett meg, hogy az anyagok nem érkeztek be határidőre a Kormányhivatalhoz. A hivatali dolgozók között is sok az új dolgozó, emiatt annyi munka torlódott fel, hogy ez is okozhatta, hogy a jegyzőkönyvek késedelmesen lettek felterjesztve a Törvényesség felé. A Pénzügyi Bizottsági ülés az első félévben csak egy volt, a második félévi jegyzőkönyvek időben felterjesztésre kerültek. A rendeletek vonatkozásában ismerteti a publikálás menetét, mert a Kormányhivatal leveléből kiderül, hogy a legtöbb rendelet szeptember 25. után került publikálásra. Elmondja, hogy a kifogásolt rendeletek időben felkerültek a Nemzeti Jogszabálytár felületére, de a publikálás elmaradt, ami a jegyző feladata, aki ebben az időszakban szabadságát töltötte. A rendeletekkel kapcsolatos további észrevételre a Kormányhivatalnak elküldött levélben foglaltakon kívül nem kíván mást hozzáfűzni.

**Gáll Attila polgármester**

Megerősíti, hogy Parajdi Cecília jegyző asszony nyugdíjba vonulása és a munkahelyi fluktuáció miatt az elmúlt év nagyon nehéz volt a hivatal életében, de úgy értékeli, hogy ezeken a nehézségeken mára túljutottak. Kéri a képviselőket, amennyiben elfogadják a törvényességi észrevételre adott választ, szavazatukkal jelezzék.

*A Képviselő-testület 6 igen szavazattal – ellenszavazat és tartózkodás nélkül – a következő határozatot hozta:*

**Iszkaszentgyörgy Község Önkormányzat Képviselő-testületének**

**4/2016. (I.28.) önkormányzati határozata**

***a Fejér Megyei Kormányhivatal törvényességi észrevételéről***

Iszkaszentgyörgy Község Önkormányzat Képviselő-testülete Fejér Megyei Kormányhivatal FEB/02/554-1/2015. sz. törvényességi észrevételében foglaltakkal egyetért, arra a csatolt előterjesztés szerinti választ adja.

Határidő: 2016. január 30.

Felelős: polgármester

1. **Tájékoztatás védőnői méhnyak szűrés bevezetéséről** – a védőnő előterjesztésében

**Gáll Attila polgármester**

Tájékoztatja a képviselőket arról, hogy Gál Diána védőnő megkapta a szükséges képzést, így a védőnői rendelés keretében a méhnyakszűrést a lakosok körében térítésmentesen elvégezheti. A vizsgálatokkal járó minimális költséget az önkormányzat vállalja. Szavazásra teszi fel a méhnyakszűrés bevezetését a képviselőknek.

*A Képviselő-testület 6 igen szavazattal – ellenszavazat és tartózkodás nélkül – a következő határozatot hozta:*

**Iszkaszentgyörgy Község Önkormányzat Képviselő-testületének**

**5/2016. (I.28.) önkormányzati határozata**

***védőnői méhnyak szűrés bevezetéséről***

Iszkaszentgyörgy Község Önkormányzat Képviselő-testülete támogatja a védőnői méhnyakszűrés bevezetését, melynek személyi és tárgyi feltételei a védőben rendelkezésre állnak.

A képviselő-testület felhatalmazza a polgármestert a működési engedély módosítására, valamint a finanszírozási szerződés megkötésére.

Határidő: folyamatos

Felelős: polgármester

1. **Árajánlat Iszkaszentgyörgy területén légvezeték kiváltás, földkábel tervezés és engedélyezés munkálatokra** –a polgármester előterjesztésében

**Gáll Attila polgármester**

Elmondása szerint az árajánlatot készítő PTSZ Mérnöki Kft-t az E.ON képviselői ajánlották az egyeztető tárgyalások során. Az árajánlatban szereplő két útszakasz I. tervezési szakasza a Rákóczi utca, Községházától a kastély kerítéséig tart. Ez a szakasz még nem került végleges tervezési fázisba, mert a földkábel helyett az egyszerűsített légkábel lehetőségét is számba kell venni. Ez még nem véglegesen eldöntött, amint több információ áll rendelkezésre, az árajánlatnak az erre vonatkozó részét akkor módosítani kell.

**Validuda Ferenc képviselő**

Megkérdezi, hogy az árajánlat csak az E.ON-ra vonatkozik, vagy kompletten mindenre.

**Gáll Attila polgármester**

A szolgáltatók az E.ON rendszerhez vannak kapcsolva, így ha változna a légkábeles rendszer, nekik is az E.ON vezetékekhez kellene kapcsolódni. Itt a Rákóczi utcában nagy a valószínűsége, hogy marad a légkábel egy egyszerűsített, biztonságosabb formában.

**Tóth Károly képviselő**

A családi házakhoz is a föld alatt fog menni a bekötés?

**Gáll Attila polgármester**

Válaszában elmondja, hogy a Rákóczi utcában kevés az oszlopszám, amit az E.ON-nak ki kellene váltani, ha mégis kérné az önkormányzat a földkábelezést, az kb. 40 millió forintba kerülne, mert az E.ON csak a közintézmények, sportlétesítmények, és műemléki környezet területén lenne köteles önerőből elvégezni a korszerűsítést. A II. szakasz kastélypark körüli részén elvégzi az E.ON az oszlopok kiváltását, lehetséges, hogy a József A. utca két oszlopsorából az egyiket ki lehet váltani. Az ottani ingatlanok tulajdonosaitól hozzájárulást kell kérni a cseréhez, ahova csatlakozna be a földkábel.

**Tóth Károly képviselő**

Jelent-e az ingatlan tulajdonosoknak ez valami anyagi terhet?

**Gáll Attila polgármester**

Véleménye szerint ezt még pontosan nem lehet tudni. Mivel csak 4-5 családi házról van szó, lehetséges, hogy ezt a költséget az önkormányzat fedezni tudja a lakók helyett. Javasolja az árajánlat az előbb megbeszéltek szerinti elfogadását.

*A Képviselő-testület 6 igen szavazattal – ellenszavazat és tartózkodás nélkül – a következő határozatot hozta:*

**Iszkaszentgyörgy Község Önkormányzat Képviselő-testületének**

**6/2016. (I.28.) önkormányzati határozata**

***légvezeték kiváltás, földkábel tervezés és engedélyezésre benyújtott árajánlat elfogadására***

Iszkaszentgyörgy Község Önkormányzat Képviselő-testülete a PSZT Mérnöki Kft. (8000 Székesfehérvár, Iglói u. 2/a) által benyújtott, Iszkaszentgyörgy területén légvezeték kiváltás, földkábel tervezése és engedélyeztetése munkákra benyújtott árajánlatot elfogadja az alábbiak szerint:

* I. tervezési terület: Rákóczi F. utcában 640 m hosszban (Polgármesteri hivataltól a kastély kerítéséig) óvoda és parókia területe 890 e Ft + ÁFA tervezési díj, 150 e Ft + ÁFA geodéta munkadíj,
* II. tervezési terület: Kastély park körül kb. 580 m hosszban (Köves utca – József A. u.) kastély kerítése mellett és a bejárat előtti terület 810 e Ft + ÁFA tervezési díj, 150 e Ft + ÁFA geodéta munkadíj.

A képviselő-testület felhatalmazza a polgármestert a tervezési szerződés megkötésére és a további egyeztetések lefolytatására.

Határidő: folyamatos

Felelős: polgármester

1. **A köztisztviselők illetménykiegészítéséről szóló rendelet elfogadása –** a jegyző előterjesztésében

**Gáll Attila polgármester**

Megkéri jegyzőasszonyt, ismertesse a rendelettel kapcsolatos tudnivalókat.

**Kovács Edit jegyző**

Elmondja, hogy a köztisztviselők illetmény kiegészítése 10 - 20%-ig adható, az erről szóló rendeletet évente kell megalkotni. A 2016. évre vonatkozó illetménykiegészítésről szóló rendeletről még a költségvetés összeállítása előtt kellene a képviselőknek szavazni, hogy emiatt a költségvetést ne kelljen módosítani.

**Gáll Attila polgármester**

Mivel Iszkaszentgyörgyön évek óta a köztisztviselők illetménykiegészítésére adható pótlék 10%, így javasolja, amennyiben a Képviselő-testület egyetért, szavazzák meg az elfogadását.

*A Képviselő-testület 6 igen szavazattal – ellenszavazat és tartózkodás nélkül – az alábbi rendeletet alkotta:*

Iszkaszentgyörgy Község Önkormányzat Képviselő-testületének

**1/2016. (II.1.) önkormányzati rendelete**

# a köztisztviselők 2016. évi illetménykiegészítéséről

***A rendelet szövege a jegyzőkönyvhöz írásban mellékelve.***

1. **A polgármester 2016. évi szabadságolási terve** –a polgármester előterjesztésében

**Gáll Attila polgármester**

Kéri a képviselőket, amennyiben egyetértenek a kiküldött ütemtervvel, szavazatukkal jelezzék.

*A Képviselő-testület 6 igen szavazattal – ellenszavazat és tartózkodás nélkül – a következő határozatot hozta:*

**Iszkaszentgyörgy Község Önkormányzat Képviselő-testületének**

**7/2016. (I.28.) önkormányzati határozata**

***a polgármester szabadságolási tervének elfogadásáról***

Iszkaszentgyörgy Község Önkormányzat Képviselő-testülete Gáll Attila polgármester szabadságolás tervét 2016. évre az alábbiak szerint elfogadta:

Gáll Attila polgármester

2016. évi szabadság ütemterve

|  |  |  |  |
| --- | --- | --- | --- |
| Hónap | Szabadság napjai | Összes kivett szabadság / hó | Maradvány (nap) |
| Január | 11-15, 25-29 | 10 | 46 |
| Február | - |  |  |
| Március | 7-11 | 5 | 41 |
| Április | 4-7 | 4 | 37 |
| Május | 2-6 | 5 | 32 |
| Június | 20-30 | 10 | 22 |
| Július | 25-29 | 5 | 17 |
| Augusztus | 29-31 | 3 | 14 |
| Szeptember | 1-2 | 2 | 12 |
| Október | 24-28 | 5 | 7 |
| November | 2-4 | 3 | 4 |
| December | 27-30 | 4 | 0 |

Határidő: folyamatos

Felelős: polgármester

1. **Egyebek**
2. **Belterületbe vonási kérelem**

**Gáll Attila polgármester**

A belterületbe vonási kérelmet a Szőlőskert 2103/6 hrsz-ú ingatlan tulajdonosa nyújtotta be. Az ingatlan belterületi út mellett van, tehát nem látja akadályát a kérelem elfogadásának. Felkéri a képviselőket szavazásra a fenti ügyben.

*A Képviselő-testület 6 igen szavazattal – ellenszavazat és tartózkodás nélkül – a következő határozatot hozta:*

**Iszkaszentgyörgy Község Önkormányzat Képviselő-testületének**

**8/2016. (I.28.) önkormányzati határozata**

**Az Iszkaszentgyörgy Szőlőskert u. 2103/6. hrsz-ú ingatlan belterületbe vonása ügyében**

Iszkaszentgyörgy Községi Önkormányzat Képviselő-testülete az ingatlan tulajdonos kérelme alapján - tekintettel a település szerkezeti terv, szabályozási terv és helyi építési szabályzatban foglaltakra - úgy dönt, hogy kezdeményezi az alábbi iszkaszentgyörgyi ingatlan belterületbe vonását azzal, hogy a kérelmező a belterületbe vonással járó valamennyi költség megfizetését vállalja, és a telekmegosztással kapcsolatosan a HÉSZ szerint intézkedik.

Hrsz.: 2103/6.

Művelési ága: kert, gazdasági épület

Tulajdonos: Halmai Tibor 8000 Székesfehérvár, Tóvárosi lakónegyed. 49. III/3.

A képviselő-testület felkéri a polgármestert, hogy az érintett ingatlan vonatkozásában a Székesfehérvári Járási Hivatal Földhivatali Osztályánál a belterületbe vonási eljárást indítsa meg, miután a telektulajdonos teljesítette a rá háruló kötelezettségeket.

Határidő: folyamatos

Felelős: polgármester

1. **Elidegenítési tilalom törlése**

**Gáll Attila polgármester**

Remete László kérelmezte az ingatlanára az önkormányzat által terhelt elidegenítési tilalom törlését. A terhelési bejegyzés 1990-ben került az ingatlanra, amikor az önkormányzati telek vásárlására kaptak kamatmentes kölcsönt. A kölcsönt régen visszafizették, de valami miatt eddig az elidegenítési tilalom nem került törlésre. Javasolja a kérelemben foglaltak elfogadását.

*A Képviselő-testület 6 igen szavazattal – ellenszavazat és tartózkodás nélkül – a következő határozatot hozta:*

**Iszkaszentgyörgy Község Önkormányzat Képviselő-testületének**

**9/2016. (I.28.) önkormányzati határozata**

**jelzálogjog, valamint elidegenítési és terhelési tilalom törléséről**

Iszkaszentgyörgy Község Önkormányzat Képviselő-testülete a Remete László és Remete Lászlóné tulajdonát képező, Iszkaszentgyörgy Ibolya u. 14. sz. alatti, 286/19. hrsz-ú ingatlanra 8. sorszám alatt Iszkaszentgyörgy Község Önkormányzata javára 50.000,- Ft és járulékai erejéig bejegyzett jelzálogjog valamint a 9. sorszám alatt bejegyzett elidegenítési és terhelési tilalom törlését kezdeményezi, mivel annak bejegyzése alapjául szolgáló indokok már nem állnak fenn.

Határidő: 2016. 02.12.

Felelős: polgármester

1. **Óvodai zárva tartás engedélyezése**

**Gáll Attila polgármester**

A megbízott óvodavezető benyújtotta előterjesztését az óvodai beiratkozás, illetve a nyári zárva tartás időpontjairól., mely szerint a beíratás 2016. április 25-, 26-án, a nyári zárva tartás pedig július 4-től július 29-ig 4 hét lenne. Megkérdezi, hogy a zárva tartást illetően változott-e a törvény, mely szerint a kötelező szünidei étkeztetés miatt nem lesz lehetősége az óvodáknak a zárva tartásra.

**Czikai Lajosné óvoda vezető helyettes**

A zárva tartás tiltását nem mondja ki a törvény, viszont az intézménynek biztosítani kell amennyiben szükség van rá, a gyermekek elhelyezését. A szokásokhoz híven Csórral szeretnék ezt megoldani.

**Validuda Ferenc képviselő**

Szeretné tudni, megtörtént-e Csórral az egyeztetés.

**Czikai Lajosné óvoda vezető helyettes**

Még nem történt meg, de a gyakorlat az, hogy Csóron mindig augusztusban tart zárva az óvoda, Iszkaszentgyörgyön pedig júliusban, így tudják átvállalni egymástól a feladatokat.

**Validuda Ferenc képviselő**

Javasolja, hogy addig várjanak az előterjesztés elfogadásával, amíg a Csóri óvodával megtörténik az egyeztetés és megállapodás.

**Czikai Lajosné óvoda vezető helyettes**

Sajnos nem várhat a következő Képviselő-testületi ülésig, mert a határozatot az óvodában február 15-ig ki kell függeszteni.

**Gáll Attila polgármester**

Véleménye szerint, ha változás áll be a jelenlegi elképzeléshez képest, akkor mindenképpen a képviselőknek újra meg kell vitatniuk a kérdést, ezért javasolja az előterjesztés elfogadását ilyen módon.

*A Képviselő-testület 5 igen szavazattal, 1 tartózkodás mellett, ellenszavazat nélkül a következő határozatot hozta:*

**Iszkaszentgyörgy Község Önkormányzat Képviselő-testületének**

**10/2016. (I.28.) önkormányzati határozata**

**óvodai nyári zárva tartásáról**

Iszkaszentgyörgy Község Önkormányzat Képviselő-testülete engedélyezi az Iszkaszentgyörgyi Vackor Óvoda nyári zárva tartását 2016. július 4. napjától 2016. július 29. napjáig azzal a feltétellel, hogy a zárva tartás ideje alatt a Csóri Óvoda igénybe vehető. A zárva tartásról történő egyeztetés az óvoda vezető feladata.

Határidő: 2016. február 15.

Felelős: polgármester

1. **Óvodai beiratkozás időpontjának meghatározása**

**Tajti Bálintné mb. óvodavezető**

Kéri a beiratkozás időpontjának elfogadását, mivel azt szintén közzé kell tenni 2016. február 15-ig.

*A Képviselő-testület 5 igen szavazattal, 1 tartózkodás mellett, ellenszavazat nélkül a következő határozatot hozta:*

**Iszkaszentgyörgy Község Önkormányzat Képviselő-testületének**

**11/2016. (I.28.) önkormányzati határozata**

**az óvodai beiratkozás időpontjáról**

Iszkaszentgyörgy Község Önkormányzat Képviselő-testülete az Iszkaszentgyörgyi Vackor Óvodában a beíratás időpontját az alábbiak szerint határozza meg:

* 2016. április 25-én, hétfőn 9-12 óráig,
* 2016. április 26-án, kedden 14-17 óráig.

Határidő: 2016. április 30.

Felelős: polgármester

1. **Élelmezési program beszerzése**

**Gáll Attila polgármester**

Két árajánlat érkezett, az élelmezésvezető szerint a Tex and Co Net Kft. MealPlanner programja a jól használható, és árban is megfelelő 153 000.-Ft + áfa/év. A program megvásárlása két évre szól. Úgy gondolja, az ár elfogadható, fontos, hogy az élelmezésvezető munkáját megkönnyítse, jól érthető és kezelhető legyen. Kéri a képviselőket, amennyiben egyetértenek a MealPlanner program megvásárlásával, szavazatukkal jelezzék.

*A Képviselő-testület 5 igen szavazattal, 1 tartózkodás mellett, ellenszavazat nélkül a következő határozatot hozta:*

**Iszkaszentgyörgy Község Önkormányzat Képviselő-testületének**

**12/2016. (I.28.) önkormányzati határozata**

**élelmezési program beszerzéséről**

Iszkaszentgyörgy Község Önkormányzat Képviselő-testülete az Iszkaszentgyörgyi Vackor Óvodában a MealPlanner Élelmezési Program beszerzését határozza el az előterjesztéshez csatolt árajánlat alapján, 153 e Ft + Áfa éves díjért.

Határidő: 2016. április 30.

Felelős: polgármester

1. **Törvényességi észrevétellel érintett rendeletek elfogadása**

**Kovács Edit jegyző**

Kéri a képviselőtestületet, hogy a törvényességi észrevétellel érintett, de egységes szerkezetbe nem szerkeszthető rendeleteket a csatolt előterjesztés szerint szíveskedjenek elfogadni.

**Gáll Attila polgármester**

Egyenként szavazásra bocsátja a rendeleteket.

*A Képviselő-testület 6 igen szavazattal – ellenszavazat és tartózkodás nélkül – az alábbi rendeletet alkotta:*

Iszkaszentgyörgy Község Önkormányzat Képviselő-testületének

**2/2016. (I.29.) önkormányzati rendelete**

# a köztemetőről

***A rendelet szövege a jegyzőkönyvhöz írásban mellékelve.***

*A Képviselő-testület 6 igen szavazattal – ellenszavazat és tartózkodás nélkül – az alábbi rendeletet alkotta:*

**Iszkaszentgyörgy Községi Önkormányzat Képviselő-testületének**

**3/2016. (I.29.) önkormányzati rendelete**

**az üzletek nyitva tartási rendjéről és az üzletek éjszakai nyitva tartásával összefüggő többletfeladatokhoz igazodó felügyeleti díjról**

***A rendelet szövege a jegyzőkönyvhöz írásban mellékelve.***

*A Képviselő-testület 6 igen szavazattal – ellenszavazat és tartózkodás nélkül – az alábbi rendeletet alkotta:*

**Iszkaszentgyörgy Községi Önkormányzat Képviselő-testületének**

**4/2016. (I.29.) önkormányzati rendelete**

**a személyes gondoskodást nyújtó ellátásokról, azok igénybevételéről, valamint a fizetendő térítési díjakról**

***A rendelet szövege a jegyzőkönyvhöz írásban mellékelve.***

Több hozzászólás és napirend nem volt, így a polgármester az ülést bezárta.

**Kmf.**

**Gáll Attila Kovács Edit**

**polgármester jegyző**